དུས་སྐབས་འདིར་གྲྭ་ཚང་ཐོས་བསམ་རྣམ་པར་རྒྱལ་བའི་གླིང་གི་དགེ་བའི་བཤེས་གཉེན་ཆེན་མོ་ལྷ་སྡེ་དགེ་འདུན་བསྟན་འཛིན་དང་།ཚལ་དགེ་འདུན་དར་རྒྱས།འཇའ་མོའི་དགེ་འདུན་ཆོས་འཕེལ་གཙོས་ཐོས་བསམ་གླིང་གི་བླ་མ་དགེ་བའི་བཤེས་གཉེན་རྣམས་ཀྱིས་གྲྭ་ཚང་རང་གི་ཐུན་མོང་མ་ཡིན་པའི་འདོན་ཆོས་སྤྱོད་དང་།ཆོ་ག་ཕྱག་ལེན།ཁྱད་པར་དུ་གཞུང་ཆེན་བཀའ་པོད་ལྔའི་ཁྲིད་རྒྱུན་སོགས་སླར་གསོ་གནང་སྟེ་སྔར་སྲོལ་ལྟར་ཚོགས་ཆོས་གྲྭའི་རྩོད་པ་རྒྱུན་འཁྱོངས་བྱས་པ་མ་ཟད།འཛིན་གྲྭ་སོ་སོར་རང་རང་གི་སྐབས་བབས་ཀྱི་བརྩི་བཞག་དཔེ་ཁྲིད་གནང་བ་དང་།ད་དུང་ལྷ་ས་དགའ་ལྡན་དགོན་པའི་དགེ་བཤེས་ལྷ་རམས་པ་བློ་བཟང་བསྟན་འཛིན་མཆོག་གདན་དྲངས་ནས།རྗེ་བཙུན་ཕར་ཕྱིན་མཐའ་དཔྱོད་དང་སྔགས་ས་ལམ།རྒྱུད་སྡེ་སྤྱི་རྣམ་སོགས་ཀྱིས་མཚོན་པའི་མདོ་སྔགས་ཀྱི་དཔེ་ཁྲིད་གནང་།ད་ལྟ་གྲྭ་ཚང་འདིར་འཛིན་གྲྭ་བཅུ་གཅིག་ཡོད་པ་དང་།དེའི་ནང་རྒྱ་གར་དགའ་ལྡན་བྱང་རྩེ་གྲྭ་ཚང་ནས་དགེ་བཤེས་ལྷ་རམས་པའི་མཚན་རྟགས་བཞེས་པའི་ལྷ་རམས་པ་བསྟན་འཛིན་ཆོས་འཕེལ་དང་།དེ་མིན་པའི་དགེ་བཤེས་ཉི་ཤུ་ལྷག་བཞུགས།གཞན་རྫོང་ཆུང་སྐུ་ཕྲེང་དྲུག་པ་འཇིགས་མེད་མཁས་བཙུན་ལུང་རིགས་རྒྱ་མཚོ་དང་།གཡེར་གཤོང་ཆོས་པ་རིན་པོ་ཆེ་སྐུ་ཕྲེང་བདུན་པ་འཇམ་དབྱངས་དགེ་འདུན་རྒྱ་མཚོ།རྗེ་ཤར་གདོང་བློ་བཟང་བཤད་སྒྲུབ་རྒྱ་མཚོ།བསེ་ཚང་བློ་བཟང་དཔལ་ལྡན་ཆོས་ཀྱི་རྡོ་རྗེ་རྣམས་ཀྱིས་སྔ་ཕྱིར་ཐེངས་མང་པོར་དབང་ལུང་རྗེས་གནང་དང་།ཁྲིད་བཤད་མན་ངག་སོགས་ཀྱི་ཆོས་རྒྱུན་མང་པོ་གནང་མྱོང་བ་དང་།ད་ལྟའང་བསེ་ཚང་བློ་བཟང་དཔལ་ལྡན་ཆོས་ཀྱི་རྡོ་རྗེས་སྔོན་ནས་ད་ལྟའི་བར་དབྱར་ཁའི་དུས་ཚོད་ཀྱི་གོ་སྐབས་བེད་སྤྱད་དེ་རོང་བོ་དགོན་ཆེན་དུ་ཕེབས་ནས།གདན་ས་གསུམ་གྱི་གྲྭ་ཚང་རེ་རེར་མདོ་སྔགས་གཉིས་ཀྱི་དབང་ལུང་རྗེས་གནང་སོགས་ཀྱི་བཀའ་ཆོས་མང་དུ་གསུངས།རྩོད་པ་གནང་སྐབས་སུ་བསམ་པའི་ཁྱེར་སོ་དང་།ངག་གི་སྙན་ཆ།ལུས་ཀྱི་ཉམས་འགྱུར་སོགས་ཚད་མའི་གཞུང་ལས་འབྱུང་བ་ལྟར་ཕྱག་ལེན་དུ་གནང་དགོས།ད་ལྟ་གྲྭ་ཚང་འདིར་གཞུང་ཆེན་བཀའ་པོད་ལྔའི་རྩ་བ་དང་།འགྲེལ་བ་དོན་གསལ།དྲང་ངེས་ལེགས་བཤད་སྙིང་བོ།བྱང་ཆུབ་ལམ་རིམ་ཆེན་མོ།ལམ་རིམ་ཚིགས་བཅད་མ།སྤྱོད་འཇུག་ཆེན་མོ་སོགས་ཀྱིས་མཚོན་པའི་གཞུང་ཆེན་མོ་བློ་འཛིན་གནང་མཁན་གྱི་དགེ་འདུན་པ་དུས་རྒྱུན་ཉི་ཤུ་ལྷག་དང་།འཇིགས་བྱེད་བསྙེན་ཆེན་གཏོང་མཁན་ལོ་རེ་གཉིས་གསུམ་ཙམ་དང་།དགུན་ཆོས་གྲོལ་རྗེས་སུ་འཇིགས་བྱེད་གཙོས་ཡི་དམ་སྣ་ཚོགས་ཀྱི་བསྙེན་ཆུང་གཏོང་མཁན་ལོ་རེ་བཅུ་ཕྲག་ཙམ་དང་།དཔེ་ཆ་བསྐྱར་ཀློག་དང་འཛིན་སྐྱོར་སྦྱང་གནང་མཁན་གྱི་མཚམས་པ་ལྔ་བཅུ་ལྷག་ཡོད།ཆོས་ཐོག་ཐེབས་རྩ་ལ།གྲྭ་ཚང་ཐོས་བསམ་གླིང་ལ་དུས་བཞིའི་ཆོས་ཐོག་ཆེན་པོ་བཞི་དང་།དབྱར་གནས།རྒྱུན་ཇ།གསུམ་པའི་བཅོ་ལྔའི་རྗེ་སྟོང་མཆོད།དྲུག་པའི་ཚེས་བཞིའི་རྒྱན་འཇུགརྗེ་བཙུན་ཆོས་ཀྱི་རྒྱལ་མཚན་གྱི་དུས་མཆོད་སོགས་ཀྱི་ཚོགས་ཡོད།ཆོས་ཐོག་དེ་དག་བསྒྲུབ་ཕྱིར་གྲྭ་ཚང་རང་གིས་བོད་སྨན་ཁང་དང་།བསང་རྫས་བཟོ་གྲྭ།རིག་གནས་ཁྲོམ་ར།ཚོང་ཁང་།སྤྱི་སྤྱོད་རླངས་འཁོར་སོགས་ཀྱི་ཁེ་ལས་སྣ་ཚོགས་སྒྲུབ་པའི་སྤྱིའི་ཡོང་སྒོ་དང་།ལྷ་ཁང་སོ་སོའི་ཡོང་སྒོ།ཤར་སྐྱབས་མགོན་སྐུ་ཕྲེང་བརྒྱད་པ་མཆོག་གཙོ་མཛད་པའི་བླ་སྤྲུལ་ཁག་དང་།དགེ་བཤེས་རྣམ་པ།དད་ལྡན་སེར་སྐྱ་མང་ཚོགས་རྣམས་ཀྱིས་ཕུལ་བའི་སྒོར་མོ་ད་ལྟ་ཁྲི་བརྒྱ་ཕྲག་ལྷག་ཡོད་ལ།མ་དངུལ་དེ་དག་ལ་བརྟེན་ནས་དུས་བཞི་ཆོས་ཐོག་གཙོ་བྱས་པའི་ཚོགས་ནམ་ཡོད་ཀྱི་འཚོ་བའི་ཕྱོགས་ལ་ཆ་རྐྱེན་བསྐྲུན་བཞིན་ཡོད།